Fyrsta breiðskífa þungarokkssveitarinnar Une Misère , Sermon , kom út í byrjun nóvember og verður útgáfunni fagnað í Iðnó næstkomandi laugardag . Athygli er vakin á því að ekkert aldurstakmark er á tónleikana . Samkvæmt Þorsteini Gunnari Friðrikssyni , bassaleikara sveitarinnar , stendur til að leika plötuna nýju í heild sinni , sem verði líklega ekki gert aftur . Þar á meðal eru að minnsta kosti tvö lög sem ekki hafa verið spiluð áður á tónleikum . Það hefur verið í stefnuskrá sveitarinnar að brúa bilið milli alls kyns tónlistaráhugafólks á tónleikum sínum . Því eru upphitunarlistamennirnir af fjölbreyttum toga , en auk Une Misère sjálfra stíga á stokk rappkapparnir Birnir og Joey Christ og drungagengið Kælan mikla . Í samtali við Vísi segir Þorsteinn , sem oftast er kallaður Steini Milljón , að þeir leitist í tónleikahaldi sínu við að reyna að „ hafa þetta ekki eitthvað svona fyrirsjáanlegt . “ Þeir vilji „ hrista þetta upp og tengja saman mismunandi tónlistarstefnur . “ Upphitunaratriðin segir Steini vera góða félaga sveitarinnar . Birnir kemur fram á tónleikunum í Iðnó á laugardaginn.vísir / vilhelm Þeir hafi kynnst Joey Christ og Birni á Aldrei fór ég suður þegar þeir spiluðu í partýi fyrir listamennina og aðstandendur á sunnudeginum . „ Þetta byrjar á að við hoppum á svið strákarnir í Une Misère og tökum lagið með Limp Bizkit , Break Stuff . “ Þegar þeir voru að stilla gítarana fyrir lagið þóttist Magni í Á móti sól vita að þeir væru að henda í annan þekktan slagara sem notast við sömu gítarstillingu . „ Þá hoppar Magni á svið og segir „ þið eruð ekkert að fara taka Killing in the Name of án mín. “ “ Sveitin tók því Killing in the Name of beint í kjölfarið á Break Stuff og einhvern æxlaðist það að á eftir þessum rokkslögurum spiluðu þeir undir Joey Christ , eða Jóhanni Kristóferi , og Birni í lögunum Joey Cypher og Já ég veit . Tónleikaplakatið . Kæluna miklu þekki þeir hins vegar einfaldlega í gegnum grasrótarsenuna , en flestir meðlimanna höfðu verið í fjölmörgum þungarokkssveitum áður en Une Misère var stofnuð . Hörð stefna Une Misère var samkvæmt Steina stofnuð í þeim tilgangi „ að vera harðasta band Íslands . “ „ Okkur fannst Nails vera harðasta band í heimi á þeim tíma , “ segir Steini . Það sem veiti þeim innblástur í dag sé mun fjölbreyttara og komi úr öllum áttum . „ Þetta er meiri hræripottur núna . “ Steini nefnir þó sveitirnar Slipknot og Knocked Loose sérstaklega . Á nýju ári leggur sveitin upp í tveggja vikna tónleikaferðalag um Mið-Evrópu , en á honum hita þeir upp fyrir Bandaríkjamennina í Darkest Hour , sem Steini segir spila „ strangheiðarlegt metalcore “ . Íslenska öfgarokkssveitin Une Misère hefur skrifað undir plötusamning við þýska útgáfurisann Nuclear Blast .